Návrh na poskytnutie investičnej pomoci pre Continental Automotive Systems
Slovakia s.r.o., so sídlom Cesta ku Continentalu 8950/1, 960 01 Zvolen

Continental Automotive Systems Slovakia s.r.o., so sídlom Cesta ku Continentalu 8950/1,  960 01 Zvolen, IČO: 36 633 623 podala 30. augusta 2012 podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci                       na investičný zámer: “Rozšírenie existujúcich výrobných kapacít o výrobu kombinovaných brzdových strmeňov“ v katastrálnom území Zvolen, okres Zvolen, (ďalej len „investičný zámer“).

Na realizáciu investičného zámeru požaduje Continental Automotive Systems Slovakia s.r.o. investičnú pomoc podľa § 2 ods. 1 zákona o investičnej pomoci vo forme úľavy na dani z príjmu v nominálnej výške 4 500 000 Eur.

(A) Stručná charakteristika žiadateľa (prijímateľ) investičnej pomoci

Žiadateľom a príjímateľom investičnej pomoci je Continental Automotive Systems 
Slovakia s.r.o., ktorý patrí do skupiny Continental, ktorá je dnes jedným zo svetových lídrov v automobilovom priemysle s rozsiahlym know- how v oblasti technológie výroby pneumatík, brzdových systémov a kontroly dynamiky vozidiel. 

Skupina Continental má v súčasnosti 190 prevádzok v 37 krajinách a zamestnáva takmer 140 tisíc zamestnancov.
Continental Automotive Systems Slovakia s.r.o., (ďalej len „žiadateľ alebo prijímateľ“)                je zapísaná v Obchodnom registri Slovenskej republiky nasledovne:

Sídlo:
Cesta ku Continentalu 8950/1, 960 01 Zvolen 
IČO:
36 633 623
Registrácia: Obchodný register Okresného súdu Banská Bystrica, oddiel: Sro, vložka                     č.: 9979/S.
Dátum registrácie: 5. 1. 2005

Základné imanie: 3 983 271 Eur, splatené v plnej výške.

Žiadateľ zahájil výrobu vysokovýkonných brzdových strmeňov vo svojom zvolenskom závode v roku 2006. Na Slovensku pôsobia aj ďalšie závody skupiny Continental, a to v Dolných Vesteniciach, Prievidzi a v Púchove. 

Žiadateľ patrí do divízie Chassis & Safety, ktorá sa zameriava na vývoj a výrobu elektronických brzdových systémov (ABS, ESC, EHC, MAB a pod.), hydraulických brzdových systémov (brzdové disky a strmene), senzorov a asistenčných systémov vodiča. 

K najväčším konkurentom na svetom trhu v oblasti výroby základných komponentov bŕzd ako brzdné strmene, brzdové disky patria spoločnosti Bosch a TRW. 
Žiadateľ nie je malý ani stredný podnik podľa Prílohy č. I Nariadenia Komisie (ES)               č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách). 

(B) Stručná charakteristika investičného zámeru

Investičný zámer spočíva v rozšírení existujúcich výrobných kapacít o výrobu kombinovaných brzdových strmeňov. Zatiaľ spoločnosť vyrába brzdové strmene iba u nožnej brzdy. Realizáciou investície dôjde k rozšíreniu výrobného programu, a to o výrobu kombinovaných brzdových strmeňov, ktoré zahŕňajú obidve brzdné funkcie, nožnú brzdu, ale aj parkovacie brzdy pre automobily. Cieľom využitia kombinovaných brzdových strmeňov je znižovanie hmotnosti vozidla za účelom redukovania CO2 emisií.   

Plánovaná výroba brzdových strmeňov spadá podľa kvalifikácie SK NACE Rev. 2 do Sekcie C- Priemyselná výroba, trieda 29.32 – Výroba ostatných dielov a príslušenstva pre motorové vozidlá.
Plánované parametre investície:

Vybraná lokalita: 
Zvolen, okres Zvolen

Priemerná ročná miera nezamestnanosti:
10,15 % za rok 2011

Výrobná kapacita: 
12 mil. ks /rok brzdových strmeňov

Celková výška oprávnených nákladov: 
25 000 000 Eur

Priama zamestnanosť: 
500 pracovných miest

Umiestnenie produkcie: 
100 % export 

Podiel nových strojov a zariadení na celkových oprávnených nákladoch: > 88 %

Plánovaná výška oprávnených nákladov investície                                         v tis. v Eur
	
	2010
	2011
	2012
	2013
	2014
	2015
	              Celkom

	budovy
	0
	400 
	0
	2 600 
	0
	
	3 000 

	stroje, prístroje a zariadenia
	2 400 
	7 000 
	4 000 
	3 900 
	3 500 
	1 200 
	22 000 

	SPOLU
	2 400 
	7 400 
	4 000 
	6 500 
	3 500 
	1 200 
	25 000


Začiatok investície: I. kvartál roka 2010

Začiatok výroby: IV. kvartál roka 2010

Rok dosiahnutia plánovaného objemu výroby: 2014

Plánovaný počet vytvorených nových pracovných miest

	
	2010
	2011
	2012
	2013
	2014
	Spolu

	Nové pracovné miesta
	102
	210
	108
	60
	20
	500

	Kumulatívne
	102
	312
	420
	480
	500
	500


Vzdelanostná štruktúra zamestnancov

	
	Spolu
	    %

	Základné vzdelanie
	256
	51,2

	Stredoškolské vzdelanie 
	208
	41,6

	Vysokoškolské vzdelanie
	36
	7,2

	Spolu
	500
	100


(C) Požadovaná investičná pomoc:

V súvislosti s realizáciou investičného zámeru: “Rozšírenie existujúcich výrobných kapacít o výrobu kombinovaných brzdových strmeňov“ v lokalite Zvolen, okres Zvolen, požiadal žiadateľ o investičnú pomoc vo forme:

·   úľavy na dani z príjmu vo výške 4 500 000 Eur.

	Rok
	2014
	2015
	2016
	Spolu

	daňová úľava
	1 700 000
	1 700 000
	1 100 000
	4 500 000


Požadovaná investičná pomoc na 1 pracovné miesto 4 500 000/500 = 9 000 Eur
Plánovaná priemerná mesačná hrubá mzda vrátane príspevkov a odvodov: 1 339,67 Eur

Plánovaný zdroj financovania investičného zámeru 



v tis. Eur

	
	2010
	2011
	2012
	2013
	2014
	2015
	2016
	Celkom

	Vlastné finančné prostriedky
	2 400 
	7 400 
	4 000 
	6 500 
	1 800
	-500
	-1 100
	20 500 

	Štátna pomoc podľa zákona o investičnej pomoci 
	0
	0
	0
	0
	1 700
	1 700
	1 100
	4 500 

	SPOLU 
	2 400 
	7 400 
	 4 000 
	6 500 
	3 500 
	1 200
	0
	25 000


(D) Hodnotenie

Pri posudzovaní investičného zámeru sa vychádzalo z nasledujúcich podkladov:

· investičného zámeru, ktorý žiadateľ podal 14. 12. 2009 a naposledy aktualizoval                        2. 1. 2012 

· odborného posudku SARIO z 12. 2. 2010.

Vzhľadom na to, že:

· v prípade poskytnutia investičnej pomoci ide o výhodu poskytovanú prijímateľovi (verejné zdroje),

· táto výhoda zvýhodňuje podnikanie, pretože investičná pomoc umožní prijímateľovi znížiť náklady na realizáciu investície, ktorú by musel na túto investíciu vynaložiť, čím je mu poskytnutá výhoda na úkor iných konkurujúcich spoločností,

· hrozí narušenie hospodárskej súťaže, pretože z predložených podkladov vyplýva, 
že prijímateľovi investičná pomoc umožní rozšíriť existujúci podnik o výrobu kombinovaných brzdových strmeňov, čím sa zvýši výrobná kapacita, pričom produkcia prijímateľa bude vyvážaná aj do štátov Európskej únie, 

· poskytnutím výhody môže byť dotknutý obchod medzi Slovenskou republikou 
a členskými štátmi Európskej únie, a to tým, že realizáciou investície sa zvýši výrobná kapacita, pričom produkcia prijímateľa bude vyvážaná do štátov Európskej únie, 

ide o štátnu pomoc spĺňajúcu definičné znaky pomoci v zmysle článku 107 ods. 1 Zmluvy 
o fungovaní Európskej únie.

V článku 107 ods. 1 Zmluvy o fungovaní Európskej únie sa stanovuje všeobecná zásada zákazu štátnej pomoci v rámci Európskej únie.

V zmluve sa však ustanovujú určité výnimky, ktoré sú stanovené v článku 107 ods. 2 a 3 Zmluvy o fungovaní Európskej únie, na ktorých základe možno štátnu pomoc považovať 
za zlučiteľnú s vnútorným trhom. 
V súlade s článkom 107 ods. 3 písm. a) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje hospodársky rozvoj oblastí, 
v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.

V súlade s článkom 107 ods. 3 písm. c) Zmluvy o fungovaní Európskej únie možno pomoc považovať za zlučiteľnú so spoločným trhom, ak podporuje rozvoj určitých hospodárskych aktivít alebo oblastí za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.  

Vzhľadom na to, že cieľom pomoci je podpora rozšírenia existujúceho podniku v regióne NUTS 2, stredné Slovensko, Banskobystrický kraj, požadovaná pomoc spadá pod výnimku podľa článku 107 ods. 3 písm. a) Zmluvy o fungovaní Európskej únie.

Žiadateľ si je vedomý, že pri realizácii investičného zámeru musí dodržať ustanovenia zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

Spoločnosť Continental Automotive Systems Slovakia s.r.o. preukázala motivačný účinok v zmysle Článku 8 bod 3. písm. e) Nariadenia komisie (ES) č. 800/2008 zo 6. augusta 2008          o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).

Na základe analýzy porovnávajúcej situáciu – úroveň plánovanej činnosti bez investičnej pomoci a s poskytnutou investičnou pomocou, vyplýva, že bez poskytnutia investičnej pomoci by sa investičný zámer v plánovanom rozsahu nerealizoval.

(E) Právna analýza

Požadovaná investičná pomoc spĺňa definičné znaky regionálnej investičnej pomoci, cieľom ktorej je podpora rozšírenia existujúcich výrobných kapacít existujúceho podniku.

Pri posudzovaní zlučiteľnosti navrhovanej štátnej pomoci so spoločným trhom treba postupovať v súlade:

· so zákonom o investičnej pomoci, 

· s Usmerneniami pre národnú regionálnu pomoc na roky 2007 – 2013 (2006/C 54/08) (ďalej len „usmernenia“),

· s Nariadením vlády Slovenskej republiky č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky (ďalej len „nariadenie“),

· s Nariadením Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).

Podľa usmernení sa štátna pomoc môže poskytnúť na podporu hospodárskeho rozvoja regiónov, v ktorých je životná úroveň mimoriadne nízka alebo v ktorých je vysoká nezamestnanosť, t. j. regionálna pomoc je určená na rozvoj znevýhodnených regiónov s cieľom podporiť investície a rozvoj pracovných miest v trvalom kontexte.

Zlučiteľnosť štátnej pomoci so spoločným trhom môže byť prípustná v zmysle regionálnej pomoci iba vtedy, ak je garantovaná rovnováha medzi výsledným narušením hospodárskej súťaže a výhodami vyplývajúcimi z pomoci. 

Uvedená investícia má byť uskutočnená v katastrálnom území Zvolen, okres Zvolen, t. j. v regióne NUTS 2 stredné Slovensko, ktorý spadá pod vymedzenie regiónov podľa čl. 107 ods. 3 písm. a) Zmluvy o fungovaní EÚ.

Pri posudzovaní regionálneho prínosu uvedeného investičného projektu sa analyzoval súbor faktorov s dôrazom na špecifické faktory regiónu. Pri stanovovaní intenzity štátnej pomoci 
sa vychádzalo z miery nezamestnanosti v okrese Zvolen a z vplyvu investičného projektu na región. 

Podľa údajov Ústredia práce, sociálnych vecí a rodiny v okrese Zvolen dosiahla priemerná miera evidovanej nezamestnanosti za rok 2011 výšku 10,15 %.

Podľa § 1 písm. d) nariadenia sa okres Zvolen zaraďuje do zóny D.

Okres Zvolen hraničí so siedmymi okresmi, z toho dva susediace okresy sa zaraďujú do zóny A, dva do zóny B, dva do zóny C a jeden do zóny E.

Podľa § 1 ods. 2 písm. c) nariadenia, ak je okres zaradený do zóny D a hraničí s okresmi patriacimi do zóny C, B alebo A, pričom najmenej dva z týchto susediacich okresov patria do zóny C alebo najmenej jeden do zóny B alebo A, zaraďuje sa do zóny C, okres Zvolen sa zaraďuje do zóny C.

Podľa § 2 ods. 1 nariadenia, celková intenzita investičnej pomoci pre investičný zámer, ktorý spadá do odvetví priemyselnej výroby a je realizovaný na strednom Slovensku v zóne C, nemôže počas celej doby poskytovania investičnej pomoci presiahnuť 38 % oprávnených nákladov investičného zámeru.

Výška oprávnených nákladov je dôležitá z hľadiska posúdenia účinkov investičnej pomoci investičného zámeru na hospodársku súťaž, pretože tieto náklady sú základom na stanovenie maximálnej výšky investičnej pomoci. 

S rastom hodnoty investície sa v dôsledku percentuálneho určenia maximálnej intenzity investičnej pomoci zvyšuje hodnota štátnej pomoci, teda i  konkurenčná výhoda investora a tým aj deformačné účinky tejto pomoci na hospodársku súťaž.

V prípade tohto projektu je výška oprávnených nákladov 25 000 000 Eur, pričom investíciou sa predpokladá vytvoriť 500 nových pracovných miest.

Oprávnené náklady v projekte sú definované v súlade s § 8 ods.1 písm. a) zákona o investičnej pomoci.

Žiadateľ v investičnom zámere deklaruje, že 82 % oprávnených nákladov poskytne prostredníctvom svojich vlastných zdrojov, ktoré nezahŕňa štátnu pomoc.

Ku koncu roka 2014 plánuje žiadateľ v priamej súvislosti s projektom vytvoriť 500 nových pracovných miest. Je teda možné konštatovať, že projekt bude mať priaznivý vplyv 
na zvýšenie zamestnanosti v banskobystrickom regióne.

Podľa § 19 ods. 2 zákona o investičnej pomoci, o poskytnutie investičnej pomoci na ďalší investičný zámer môže ten istý prijímateľ investičnej pomoci požiadať až po skončení investičného zámeru, na ktorý mu bola schválená investičná pomoc.

Continental Automotive Systems Slovakia s.r.o. bola vládou SR – uznesenie vlády SR č. 1092 z 20. 12. 2006 schválená štátna pomoc na účel podpory regionálneho rozvoja vo forme priamej dotácie na nákup pozemkov v nominálnej hodnote 30 872 124 SK (1 024 767 Eur); vo forme priamej dotácie na prípravné práce na pozemkoch vo výške 12 500 000 SK (414 924 Eur); vo forme predaja pozemkov za zvýhodnenú cenu vo výške 70 615 548 SK (2 344 007 Eur); vo forme úľavy na dani z príjmu právnických osôb v celkovej výške 225 512 876 SK (7 485 656 Eur); vo forme príspevku na vzdelávanie zamestnancov v celkovej výške nepresahujúcej 21 000 000 SK (697 072 Eur) a vo forme príspevku na novovytvorené pracovné miesta v celkovej výške nepresahujúcej 53 000 000 SK (1 759 278 Eur). 
Prvý investičný zámer bol ku dňu podania investičného zámeru “Rozšírenie existujúcich výrobných kapacít o výrobu kombinovaných brzdových strmeňov“ ukončený.

V rámci realizácie investičného zámeru “Rozšírenie existujúcich výrobných kapacít o výrobu kombinovaných brzdových strmeňov“ žiadateľ k 30. 6. 2012 preinvestoval 17 603 400 Eur a k 30. 4. 2012 vytvoril 320 nových pracovných miest.
Z predložených podkladov vyplýva, že žiadateľ môže splniť všeobecné podmienky podľa                  § 4 zákona o investičnej pomoci a osobitné podmienky podľa § 30a a § 52k zákona 
č. 595/2003 Z. z. o dani z príjmov v znení neskorších predpisov. 

(F) Intenzita investičnej pomoci a výška investičnej pomoci

Podľa § 3 písm. h) zákona o investičnej pomoci, intenzita investičnej pomoci sa počíta ako percentuálne vyjadrenie z celkovej výšky oprávnených nákladov súvisiacich s realizáciou investičného zámeru, ktoré tvoria:
· budovy 
3 000 000 Eur

· nákup strojov, prístrojov a zariadení
22 000 000 Eur

Celkom
25 000 000 Eur

Podľa bodu 41 usmernení intenzita investičnej pomoci musí byť vypočítaná vzhľadom na ekvivalent hrubej hotovostnej finančnej pomoci. Intenzita investičnej pomoci v ekvivalente hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na svoju hodnotu v čase oznámenia na základe referenčnej sadzby platnej v čase oznámenia. 

Podľa oznámenia Európskej komisie bola s účinnosťou od 1. 12. 2009 pre Slovenskú republiku stanovená základná referenčná (diskontná) sadzba vo výške 1,45 %.

Aplikujúc oznámenie Európskej komisie o revízii spôsobu stanovenia základných sadzieb, 
v prípade diskontnej sadzby, ktorá sa používa na výpočet súčasných hodnôt, sa k základnej sadzbe pripočítava marža 100 bázických bodov. 

Diskontovaná hodnota oprávnených nákladov vhodných na poskytnutie investičnej pomoci je 23 151 767, 46 Eur.

Diskontovaná hodnota požadovanej investičnej pomoci vo forme úľavy na dani z príjmu je
3 904 982, 69 Eur.

Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) predstavuje 16,87 % čo je pod maximálnou možnou intenzitou pomoci podľa nariadenia.

(G) Záver

Vzhľadom na to, že intenzita pomoci pre investičný zámer neprekračuje maximálnu možnú intenzitu pomoci podľa nariadenia, požadovaná výška investičnej pomoci je v súlade s nariadením a zákonom o investičnej pomoci.

Na základe vyššie uvedeného hodnotenia, Ministerstvo hospodárstva Slovenskej republiky navrhuje schváliť investičnú pomoc formou úľavy na dani z príjmu v maximálnej nominálnej výške 4 500 000 Eur, 

za týchto podmienok:

1. Prijímateľ nezačal práce na investičnom zámere skôr, ako mu bolo doručené písomné oznámenie Ministerstva hospodárstva Slovenskej republiky o tom, že spĺňa podmienky na poskytnutie investičnej pomoci.
2. Prijímateľ najneskôr do 24 mesiacov odo dňa doručenia rozhodnutia o schválení investičnej pomoci začne obstarávanie dlhodobého hmotného majetku a najneskôr 
do troch rokov odo dňa doručenia rozhodnutia o schválení investičnej pomoci začne vykonávať podnikateľskú činnosť uvedenú v investičnom zámere.
3. Prijímateľ zrealizuje investičný zámer vo všetkých podstatných ohľadoch v súlade s parametrami, ktoré sú uvedené v podkladoch do troch kalendárnych rokov 
od vydania rozhodnutia o schválení investičnej pomoci. Celkové oprávnené náklady, ktoré budú vynaložené v súvislosti s investičným zámerom, dosiahnu minimálnu výšku 
25 000 000 Eur. Oprávnenými nákladmi na účely obstarania dlhodobého hmotného  majetku sú obstarávacie ceny budov, strojov, prístrojov a zariadení.
4. Prijímateľ do konca roku 2015 preinvestuje 22 000 000 Eur na nákup strojov a zariadení, ktoré musia byť nové.

5. Prijímateľ bude realizovať investičný zámer tak, že najmenej 82 % hodnoty oprávnených nákladov musí byť financovaných z vlastných zdrojov alebo prostredníctvom externého financovania, ktoré nezahŕňa investičnú pomoc.
6. Prijímateľ zachová investíciu v dotknutom regióne počas čerpania investičnej pomoci, najmenej však počas piatich zdaňovacích období nasledujúcich po zdaňovacom období, v ktorom prijímateľ ukončil investičný zámer. Dátum ukončenia investičného zámeru prijímateľ písomne oznámi Ministerstvu hospodárstva Slovenskej republiky.

7. Podmienka č. 4 nebráni výmene zariadenia alebo vybavenia, ktoré zastaralo v dôsledku rýchlych technologických zmien za predpokladu, že podnikateľská činnosť v danom regióne počas uvedeného obdobia bude zachovaná.

8. Prijímateľ vytvorí v priamej súvislosti s investičným zámerom minimálne 500 nových pracovných miest do konca roku 2014.
9. Nové pracovné miesta vytvorené v priamej súvislosti s investičným zámerom musia byť zachované a obsadené najmenej po dobu piatich rokov odo dňa ich vytvorenia a uzatvorenia príslušných pracovných zmlúv, na základe ktorých dôjde k prvému obsadeniu takto vytvorených pracovných miest. 

10. Celková hodnota poskytnutej regionálnej investičnej pomoci na realizáciu investičného zámeru neprekročí nominálnu hodnotu 4 500 000 Eur. 

11. Celková hodnota poskytnutej regionálnej investičnej pomoci na realizáciu investičného zámeru neprekročí intenzitu investičnej pomoci 16,87 % GGE.

12. Prijímateľ ku dňu poskytnutia investičnej pomoci a počas celej doby poskytovania investičnej pomoci bude mať vyrovnané všetky daňové povinnosti, odvody poistného na dôchodkové zabezpečenie, nemocenské poistenie a zdravotné poistenie.

13. Prijímateľ umožní kontrolným orgánom Ministerstva hospodárstva Slovenskej republiky, Ministerstvu financií Slovenskej republiky, príslušnému daňovému úradu alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky, za ktorých sa investičná pomoc schválila, ďalšie poskytovanie investičnej pomoci sa zastaví a prijímateľ musí vrátiť alebo odviesť už poskytnutú neoprávnenú investičnú pomoc do štátneho rozpočtu. 
14. Prijímateľ je povinný počas celej doby čerpania investičnej pomoci plniť všeobecné podmienky podľa § 15 ods. 8 až 10 zákona o investičnej pomoci a dodržať podmienky 
§ 30a a 52k zákona č. 595/2003 Z. z. o dani z príjmov v znení neskorších predpisov.

